Blanár, Juraj, poslanec NR SR (2020-07-23):
Ak toto má byť tá vaša hlavná obhajoba (povedané súbežne s predsedajúcim) a posmešky, no tak to som naozaj zvedavý. Ešte raz opakujem, spackaný bruselský summit, kde Slovenská priš... Slovenská republika prišla o stovky miliónov eur a budeme o tom rozprávať. Takže poďme k tomu prvému bodu, k nenaplneniu sľubov predsedu vlády. Zložením sľubu predseda vlády potvrdil záväzok riadne plniť povinnosti ústavného činiteľa a z veľkého počtu prípadov preukazujúcich dôvodnosť predloženia na schválenie tohto návrhu – vyslovenie nedôvery, vám môžem spomenúť niekoľko. Prvý je téma právneho štátu. Najvýznamnejšie rezonovala v predvolebnom období a práve s ňou mala byť spojená najviac ponúkaná zmena. Predseda vlády si, žiaľ, vo filozofickej rovine vybral alternatívu prehlbovania priepasti rozdeľovania spoločnosti. Namiesto toho, aby, práve naopak, vytváral atmosféru spoločnosti, aby sa spoločnosť spájala pre dobré veci a práve v čase, keď sme v koronakríze a čaká nás veľká ekonomická kríza, tak on pokračuje v altime... alternatíve prehlbovať tieto spoločenské rozdiely a v spoločnosti stále zasievať nepokoje. Tému právneho štátu predseda vlády uchopil svojím spôsobom tak, ako to on vie. Čiže takým svojím spôsobom matovičovským a ako prvotinu po vyslovení dôvery vláde predložil vládny návrh, ktorým vecne spojil mimoriadne opatrenia súvisiace s nákazou COVID-19 s opatreniami v justícii. Určite si na to pamätáte. Toto bola tá najdôležitejšia vec, ktorú bolo potrebné vtedy riešiť. Nie to, že potrebujeme naozaj zachraňovať našich dôchodcov v domovoch sociálnych služieb, lebo tí boli najohrozenejší, ale nie, preňho bolo najdôležitejšie, a jeho vlády, aby sa riešila táto vec. No a preto jednoducho predložili zákony, ktoré tu nemali byť. Veď si len spomeňte, akým spôsobom nabúraval ešte rokovanie vtedajšieho krízového štábu vtedajšej vlády svojimi bombastickými návrhmi o aplikáciách, ktoré už majú pripravené, dokonca budú funkčné. Potom prišiel s návrhom zákona a jeho vláda o tzv. špicľovacom zákone. Pamätáte si novelu telekomunikačného zákona, ktorý sme my museli napadnúť na Ústavnom súde a Ústavný súd ju pozastavil. Tým povedal, že v podstate je tam nejaký problém a účinnosť bola pozastavená. Avšak keď si zoberiete, akým spôsobom to pokračovalo ďalej, v podstate tri mesiace žiadnu aplikáciu, ktorú avizoval pán premiér vtedy na tých krízových štáboch, keď ešte nebol vymenovaný, sa neudia... neukázala ani na svetle božom ju nebolo vidieť. A keď prišla, tak potom bola nefunkčná, dokonca bola bombasticky ohlásená, a keď ľudia sa na ňu spoľahli alebo mali sa spoľahnúť, tak bola nefunkčná. To je jeden krásny príklad toho, že to bolo nič iné len marketing, ako oblbnúť voličov, ale neriešiť reálne problémy Slovenska. No a zákon o prokuratúre, dámy a páni, to je, myslím si, že úplne jasné. Týmto hrubo chce zasahovať a ovplyvňovať prokuratúru. Dámy a páni, tak ako je naformulované, možnosť odvolávať generálneho prokurátora a o to rozšírenie ešte aj špeciálneho prokurátora, je jednoducho nič iné len spôsob, ako ovládať justíciu a generálneho prokurátora. A pritom mali plné ústa toho, akým spôsobom nesmie sa zasahovať do vyšetrovania, nesmie sa zasahovať do orgánov činných v trestnom konaní. Toto je jasný dôkaz toho, že právny štát je len bublina, ktorú vytvorili v programovom vyhlásení vlády, o ktorom budem hovoriť ďalej. Druhý je, poslanec parlamentu Igor Matovič vedel, ako je možné zviditeľniť sa pri zneužití problémov v cestnej doprave. Stačí zablokovať dôležitý bod relatívne malým počtom motorových vozidiel a aký veľký problém je, to vyvolá, to je jasné všetkým. Či už to bude pred Úradom vlády, alebo hocikde inde, ale, samozrejme, vyvolá to problém či už vláde, ale aj parlamentu. Jednoducho je tým možné dosiahnuť veľkú publicisti... publicitu a mediálnu pozornosť. Pamätáte si, ako vtedajší opozičný poslanec, súčasný premiér Igor Matovič bol prvý, ktorý podporoval takéto protesty. Bol prvý, ktorý chodil a vyjadroval sa či už na statusoch, alebo priamo chodil ku tým ľuďom. Dokonca sa s nimi stretával, ktorí takto blokovali napríklad príjazd do Bratislavy, či už to bolo kamiónmi, alebo to bolo traktormi. Dokonca, dámy a páni, určite si spomeniete a dúfam, že to neodškriepi, dokonca týmto protestujúcim ponúkal, že aby boli na jeho kandidátke. Čo potom oni zrejme odmietli, pretože asi ho prekukli, pretože vzápätí sa ukázalo, keď sa ujal Igor Matovič vlády, že toto je niečo, čo je pre neho neprijateľné. To, čo on vehementne v minulosti podporoval, dnes je to preňho neprijateľné a dokonca sa vyjadril, že bude zvažovať trestnoprávnu úpravu, to znamená úpravu Trestného poriadku, že toto bude trestný čin, ak niekto bezdôvodne upchá tepnu ekonomiky, či už diaľnicu, alebo hocijaké iné dôležité miesto, a ekonomika príde o milióny eur alebo bude spôsobená nejaká iná ujma či škoda. Tak kde máme toho opozičného pána poslanca Igora Matoviča, súčasného premiéra, ktorý tak vehementne podporoval tieto protesty? A zrazu, keď to je za jeho vlády, tak už chce všetkých zatvárať. Len kvôli tomu, že sa domáhajú toho, čo potrebujú. Pamätáte si veľmi dobre na tých, ktorí majú tie fitnescentrá, ktorí majú tie rôzne zariadenia pre relaxačný a fyzický pohyb. Nemohli sa jednoducho dovolať premiérovi, pretože on je tak vyťažený písaním svojich statusov, že jednoducho museli pristúpiť už po dlhom, dlhom rokovaní k tomu, aby urobili protest. Nuž a aký, aká bola odpoveď? Pán premiér to okomentoval takto: „Jeden magor takto lusknutím prsta urobí alebo spôsobí 100 mil. eur škody a nefunkčnosť ekonomike.“ Jeden magor, počuli ste to? To je slovník predsedu vlády. Zabudol... (Reakcia z pléna.) To je, ja som citoval, pani poslankyňa, ak vám to nevadí ako koaličnej poslankyni, tak, prosím, nech sa páči, ale toto som citoval, úvodzovky na začiatku, úvodzovky na konci. Ja som nič nepovedal, čo by bolo z mojich úst, že som to ja povedal. Toto povedal váš predseda vlády Igor Matovič. Sú to magori podľa neho. Takto sa pristupuje k ľuďom, ktorí sa domáhajú svojich práv, ktorí chcú mať minimálne také podmienky, ako mali povedzme obchodníci, veľké reťazce, kde sa mohli nájsť spôsoby, akým sa môže fungovať počas koronakrízy, ale on ich ani nevypočul a potom ich ešte nazval, že sú magori. Ale čo je najhoršie, keď sa také niečo stalo, tak integrita predsedu vlády Igora Matoviča sa zrazu zmenila. Zrazu už je potrebné novelizovať Trestný zákonník a dať tam takéto ustanovenie. To je, to je, ja neviem to ani ináč nazvať, je to flagrantné narušovanie základných práv, ktoré máme definované v Ústave Slovenskej republiky. Prečo mu to nevadilo, že budú škody v ekonomike, keď bol v opozícii? Čiže vtedy nemyslel so Slovenskou republikou to tiež tak dobre alebo to bolo podľa toho, že čím horšie, tým lepšie? Bohužiaľ, musím povedať, že zdá sa, že to vyzerá aj teraz tak, že čím horšie, tým lepšie. Takže musím skonštatovať v tomto prípade, že uvedené je prejavom osobnej integrity čestného a svedomitého plnenia funkcie v záujme občanov. V úvodzovkách „je“, no nie je, nie je to. Toto nie je integrita jedného ústavného činiteľa, ktorý pred voľbami zneužíva svoju pozíciu na populistické, marketingové vyjadrenia. Keď má tú moc, tak sa úplne obráti a urobí salto mortale. Na ilustráciu ešte jeden krátky príklad. Pamätáte si, že aj zahraničie zareagovalo na špecifickú osobnú a integrálnu výbavu predsedu vlády Igora Matoviča. Zatiaľ čo predstavitelia susedných okolitých krajín štátov koordinovali cezhraničné otázky súvisiace s opatreniami, s opatreniami a zníženia dopadov COVID-19, nuž ukázalo sa, že Slovensko bolo v izolácii. Igora Matoviča vtedy nikto neoslovil. Pamätáte si? Bola to koordinácia Česko, Rakúsko, Maďarsko a sčasti aj Poľsko. Vtedy nebol ani oslovený, ba dokonca vtedy Igor Matovič riešil so svojou vládou aj to, že dá na plecia všetkým pendlerom platiť si 70 eur povinnú, povinný test na COVID-19. Keď sme ob..., keď sme sa postavili proti tomu, že ako je to možné, že určitá časť občanov to dostane zadarmo a táto časť, ktorá si plní svoje úlohy, platí dane, chodí do zamestnania a len preto, že žijú v okolí nejakých hraníc našich, jednoducho to umožnil, umožňuje Európska únia voľný pohyb pracovnej sily atď. Ako je to možné, že oni by si mali platiť 70 eur? Naviac nehovoriac o tom, že je to nezmysel, pretože každý mesiac veď vycestuje a môže dostať bez problémov ten vírus a nemusí mať ani, a nemusí ani mesiac čakať. Čiže keď sme na to poukázali, zrazu na facebooku sa objavil status: „Nerobte si testy, počkajte ešte, vláda rozhodne ináč!“ To je to, čo som hovoril na začiatku, že štát sa začal riadiť cez facebookové statusy. To tu ešte nebolo. A tak to aj dopadlo, dámy a páni, jak ste si to niekto nevšimli. Áno, táto povinnosť bola zrušená a ukázalo sa, že vlastne to bola len taká bublina. Avšak niektorí, bohužiaľ, ľudia, ktorí boli vystrašení, pretože snažia sa rešpektovať autoritu, v tomto prípade vládu Slovenskej republiky a predsedu vlády, a dali si urobiť mnohí testy a tie peniaze jednoducho vyhodili, ale dobre. Premena dlhoročného opozičného marketéra, ktorý používal neľútostné výpady voči politickým odporcom a partnerom vrátane skrytého nahrávania opozičných partnerov, na najvyššieho manažéra vrcholného orgánu výkonu moci v danom prípade nie je možná. Už vôbec nehovoriac o vtesnaní sa do parametrov obsiahnutých v ústave predpísanom sľube. Pri kritickom položení otázky od začiatku výkonu funkcie nedokázal skryť dispozíciu k svojej samotnej výbave, ktorú má. Viete, použil som tam slovo aj že skryté nahrávanie. Nedá mi, ale možno je teraz príležitosť, aby som to povedal, pani podpredsedníčka Remišová bola tá, ktorá bola ešte pred voľbami v jednej diskusnej relácii, kde bol tuším kolega Šipoš a ešte niekto, Naď, pán minister Naď. Ste sa tam hádali ako 
krížom-krážom, ale čo bolo čarovné, keď už ste tlačili pani Veroniku Remišovú, že nech teda je konštruktívna, lebo Igor Matovič to chce dobre, tak povedala jednu dôležitú vec: „Igor Matovič neustále klame a všetkých si nahráva.“ To som nepovedal ja. To povedala pani podpredsedníčka Veronika Remišová. Dúfam, že to potvrdí. Áno, je to tak, dámy a páni. (Potlesk.) Tak si potom kladiem otázku, ako môžu fungovať vo vláde, kde podpredsedníčka, ktorá ho má zastupovať, povie, že klame neustále a že všetkých si nahráva? Aká je to dôvera? Potom ako môžu dôverovať obyčajní ľudia predsedovi vlády? Ako, ako to môžu, ako môžu tí ľudia pendleri, ktorí čakajú na jasné vyjadrenie, čo majú urobiť alebo nemajú urobiť? Ako môžu dôverovať, keď samotná jeho zástupkyňa povie, že je klamár a že v podstate neustále si všetkých nahráva. Toto ešte raz, pani Zemanová, som nepovedal ja, povedala to vaša podpredsedníčka vlády Veronika Remišová. Závažné problémy s integritou predsedu vlády Igora Matoviča ešte prehĺbili jeho postoje na sociálnych sieťach v súvislosti s medializovaným škandálom jeho plagiátorstva pri vypracovaní diplomovej práce. Pri obdobnom probléme bývalého predsedu Národnej rady Slovenskej republiky, určite si na to dobre pamätáte, Andreja Danka sa vtedajší poslanec, vtedajší poslanec dopúšťal hrubého osočovania a požadoval vyvodenie politickej a ústavnej zodpovednosti. Áno, bol to Igor Matovič, ktorý tu kričal z tohoto miesta a žiadal Andreja Danka, že ak nemá vyoperovanú hanbu, tak mal by sa okamžite vzdať. A potom ho ďalší podporili a hovorili o tom, že, že v iných krajinách, v iných krajinách za menšie prehrešky odchádzajú predsedovia vlády a tu sa čudujme svetu-sveta, jednoducho zrazu Igor Matovič má iný názor. A ukázalo sa to už pri probléme, ktorý mal predseda parlamentu pán Kollár. Možno vám neuniklo pozornosti, ak ste sledovali jednu zo súkromných televízií, kde bol Igor Matovič na debate a zaznela tam jedna otázka: „Čo by ste vy urobili na mieste predsedu Kollára?“ A Igor Matovič vtedy zareagoval, nuž to je zaujímavá otázka, taká, no, nepríjemná. (Rečník sa otočil a rozprával mimo mikrofónu.) Ospravedlňujem sa, ale chcel som sa pánovi predsedovi pozrieť do očí. Že „taká nepríjemná otázka, ale ja by som odstúpil“. Dámy a páni, Igor Matovič povedal, že on by odstúpil v prípade pána Kollára. To je, to je, to je niečo úžasné. No a k vlastnému plagiátorstvu bol v podstate zhovievavejší. Reakciou typu „kradol som duševné vlastníctvo, no a čo?“, sa dopracoval k absolútnemu nedostatku integrity kladenej na jedného z najvyšších ústavných činiteľov, dámy a páni, predsedu vlády Slovenskej republiky. Zároveň sa zľahčovaním svojho plagiátorstva dostal do zásadného problému s ústavou stanoveným sľubom a zložením na svoju česť a svedomie, dámy a páni, preto to pripomíname. Ak má nejakú česť a svedomie, tak nemôže hovoriť niečo pred voľbami iné, dokonca aj po voľbách v prípade pána Kollára, a potom, keď sa to jeho týka, tak úplne iné. Asi áno, lebo toto salto mortale je preňho úplne normálna vec. No a teraz mi ale dovoľte, ja som si včera naozaj pozrel aj s veľkým utrpením, ale som si pozrel, tú tlačovku predsedu vlády Igora Matoviča v súvislosti s tým ohlásením, ako sa on vyjadrí k svojej diplomovke. Dámy a páni, ja som bol šokovaný. A, médiá predovšetkým, čo ste tu, v podstate vy ste vinné za všetko, vy médiá. Nie Igor Matovič jednoducho plagioval, ale vy ste vinní, pretože ste to tak alebo onak odkomunikovali, čo jemu jednoducho nesedelo. Tak to tu ešte nebolo, nehnevajte sa na mňa, aby niekto, ktorý je vinný, ktorý spáchal niečo, odvolával sa na to, že on bol stále v domnení, že on o ničom nevie a že všetko bolo úplne v poriadku, tak nakoniec sú vinné médiá. Dokonca tú redaktorku z jednej, z jedného plátku, ktorí tam boli zastúpení, tak nazval, že ona sama plagiuje svoje vyjadrenia. A postavil to na niečom, čo je absolútne absurdné. Ja som žasol, že ako sa jeden predseda vlády môže takýmto spôsobom vykrúcať bez akejkoľvek hanby a druhému odporúča, ako vtedajšiemu predsedovi vlády Andrejovi Dankovi, že ak by nemal vyoperovanú hanbu, tak by sa určite vzdal. Nuž potom, pán predseda vlády Igor Matovič, čo máte vy vyoperované? Ja fakt neviem, lebo to, čo ste dokázali včera na tej tlačovej besede, doobviňovať všetkých, dourážať a stále vykrúcať sa, vykrúcať sa len v jednej jedinej otázke, ktorá vám bola položená, či zverejníte svoju prácu. Kto to bol, kto kričal na Andreja Danka, že nech zverejní svoju prácu? No boli ste to vy a teraz, keď máte odpovedať na otázku novinárov, že či to zverejníte, tak poviete, nie, lebo som v nejakom statuse napísal, že už sa nechcem ňou zaoberať a pre mňa je to vybavené. Toto je odpoveď predsedu vlády, ktorý má konať čestne a svedomite v zmysle svojho sľubu? Veď toto sa už ani nedá nazvať, že vôbec nejaká integrita osobná. To už je dezintegrita osobná. K tomu druhému bodu. K neplneniu a odchyľovaniu sa od programového vyhlásenia vlády. Nevídaná pozornosť televíznych kamier a novinárskych fotoaparátov upútala predsedu vlády tak, že v podstate riešil krízu, áno, my sme neboli tí, ktorí sme to nejakým spôsobom napádali, lebo bolo potrebné prijímať mnohé veci. Ale predseda vlády bol ten, ktorý hovoril pred voľbami, máme toľko odborníkov, že všetko zvládneme bez akýchkoľvek problémov, môžeme ísť hocikde, hocikde ich dať. A zrazu sme zistili, že programové vyhlásenie nemá kto spracovať. Dokonca bolo ešte odložené. Už bolo avizované, že už bude k dispozícii, bolo odložené a dostali sme ho na poslednú chvíľu, pamätáte si? To sa ešte nestalo v histórii Slovenskej republiky, nemali sme ho ani 24 hodín pred otvorením rokovania o programovom vyhlásení vlády. A toľko odborníkov, koľko majú pripravených, sa ukázalo, že nemajú. Nemajú. Urobili len zlátaninu, ktorú sme my podrobili kritike tu, zlátaninu rôznych programov, ktorá sa musela natiahnuť až tuším na 121 strán. Plné ústa toho, že musíme posilňovať V4 a všetky tieto, všetky tieto formáty, ktoré sú pre Slovensko dôležité, ale predseda vlády dokonca počas summitu bruselského sa zrejme ani s V4 nestretol, pretože asi nemal o čom s nimi rozprávať. Nehovoriac o tom, že prišli v mnohých oblastiach s návrhmi zákonov v skrátenom legislatívnom konaní. Dámy a páni, spočítali sme si to, tak k dnešnému dňu stihli 39 zákonov v skrátenom legislatívnom konaní. To mnohé vlády nestihli ani zďaleka za štyri alebo za osem rokov, to, čo stihla Matovičova vláda. Áno, oni budú hovoriť, že to bolo kvôli COVID-u-19, no povedzte mi, čo má telekomunikačný zákon s COVID-om-19, keď bol mimo ústavy a je mimo ústavy? Povedzte mi, čo má povedzme kilečko pána Sulíka s COVID-om-19. Je to nič iné len pokračovanie v debyrokratizácii, ktorá bola pripravená ešte za vtedajšej vlády, nič iné. A mohol by som menovať mnoho ďalších vecí, nehovoriac o tom, akým spôsobom sa rokovalo aj o generálnom prokurátorovi, ktorý vôbec nebolo ani len možné pripomienkovať v pripomienkovom konaní, pretože toto bolo to najdôležitejšie, aby ho túto, tento zákon, novelizovali, aby si tam mohli dosadiť svojho nominanta, svojho človeka, ktorého zároveň budú môcť hocikedy odvolať, keď nebude robiť to, čo sa im bude páčiť. Nuž nedostatok stability a predvídateľnosti právneho poriadku narúša aj tento základný prvok právneho štátu, a to právnu istotu, čím vlastne vláda, akým spôsobom vchádzala do legislatívneho procesu, narušovala s domnienkou, že jednoducho ide pomáhať, ale dnes vidíte, aká tá pomoc je. V podstate tá pomoc je nulová. Vláda napríklad v programovom vyhlásení hovorí, že sa presadí posilnenie stability a predvídateľnosti právneho poriadku najmä v záujme zlepšenia postavenia občanov a kvality podnikateľského prostredia, ako aj za odstraňovanie prekážok strategického plánovania, trvalého rozvoja a udržateľnosti. No určite takýmto legislatívnym procesom to asi nedosiahne, práve naopak, vnáša iba chaos. Marketingové klišé o prázdnej špajze má prekryť nič iné len absenciu profesionálnych krokov v oblasti manažovania verejných financií a neochotu realizovať nasledovné záväzky z vlastného programového vyhlásenia vlády. Áno, je to marketingové klišé, ktoré hovorí o tom, že ani nevedia, akým spôsobom sa napĺňa štátny rozpočet, a stále len hovoria o nejakej prázdnej špajze. Pritom dnes zadlžili Slovensko takým spôsobom, že to bude veľmi ťažké zvládnuť v budúcnosti, a nehovoriac o tých množstvách, o desaťtisícoch ľudí, ktorí prídu o prácu. Dámy a páni, ďalšia zaujímavá vec, o ktorej hovorí v programovom vyhlásení, že výber prednostov, odpolitizovanie spoločnosti, štátnej správy, transparentné výberové konania. No aká je realita, dámy a páni? Realita je taká, že zrazu politické nominácie na prednostov sú v poriadku. Keď boli v opozícii, tak to nebolo v poriadku. My sme hovorili vždy, že je to predĺžená ruky, ruka vlády, ale keď oni prišli, tak zrazu je to v poriadku, ba dokonca žiadne transparentné výberové konania sa neuskutočnili. Uskutočnili sa tzv. nejaké akčné päťky alebo ja neviem čo, kde sa stretlo zopár ľudí z OĽANO, a tí si povyberali niekoho im blízky. A nikto z nás nevie, kto je ten človek, či to náhodou nie je jeden z tých 45 zakladateľov alebo členov predsedníctva, čo musí byť v zmysle zákona strany OĽANO. Pretože dodnes to nezverejnili. Líder tejto strany, ktorá dnes riadi krajinu, ani len toto neurobil dodnes. Nikto nevie, kto sú tí ľudia a možno zistíme, že títo ľudia sú po všelijakých pozíciách obsadení a toto je ten výsledok transparentnosti a odbúranie politizácie štátnej správy. Toto bolo plné programové vyhlásenie, v ktorom sa na to odvolával. Nehovoriac o transparentných výberových konaniach. Ja len pripomeniem transparentné výberové konanie na šéfa generálneho riaditeľa Všeobecnej zdravotnej poisťovne. Bolo to urobené tak, že ani nemali šancu sa pomaly prihlásiť tí, ktorí o tom nevedeli, bolo to cez veľkonočné sviatky a potom, keď sa to uskutočnilo, dodnes nebola zverejnená ani zápisnica, ani kto všetko tam bol v tom výberovom konaní. A, čuduj sa svete, zrazu sme zistili, že veľký bojovník proti Pente, ktorý bol kdesi pri cyperských schránkových firmách, zrazu tam dajú človeka, ktorý pracoval predtým v Pente. Toto je výsledok transparentného výberového konania? Sami pošliapavajú programové vyhlásenie vlády, predovšetkým vláda, ktorá je schopná takéto veci robiť. Nehovoriac o tom, že ešte si ani neschválili programové vyhlásenie vlády, že nebudú do Súdnej rady nominovať sudcov a sudkyne, ale museli ho tam dať ešte predtým, kým bude programové vyhlásenie napísané. K nepripravenosti na manažovanie plnenia ústavných povinností vlády najmä tých, ktoré sú zamerané na hospodársky, sociálny a všestranný rozvoj Slovenskej republiky, a prekrývaniu nedostatočnej osoby, osobnej výbavy predsedu vlády aktivitami v oblasti politického marketingu na sociálnych sieťach. Z tohto pohľadu ja už som to načrtol, dámy a páni, nie, nie je prípustné, aby sa štát Slovenská republika a orgány ústrednej štátnej správy, ako je napríklad hlavný hygienik, aby sa riadili cez statusy. Ja som už spomenul jeden príklad. Nie je prípustné, aby jednoducho vláda potvrdila nejaké opatrenie, ktoré odborníci navrhli, to bolo pred Veľkou nocou, pamätáte si, veľmi pompézne o nejakom blackoute rozprával pán premiér Matovič, čo ani nevie, čo znamená blackout, pretože to blackout vôbec nie je, ale dobre, lebo to je potvrdením toho, ako ovláda asi angličtinu, pretože mnohí hovorili, že ovláda, tuším to bol niektorý z klubu OĽANO, ale ani toto nevedel. Prijali opatrenia, ktoré mali absolútne zastaviť pohyb medzi okresmi počas Veľkej noci, všetko bolo pripravené, polícia dostala jasné pokyny, ako má konať, lebo polícia je ozbrojená zložka, ktorá musí podľa pokynov konať. Oni si to len tak nemôžu vymyslieť a zrazu, keď bolo paralyzované Slovensko, keď sa mali vypĺňať rôzne, rôzne formuláre, že kto, kde, odkiaľ ide, tak zrazu pán Matovič, predseda, napíše na facebook, no ale to si policajti vysvetlili nejako tak ináč, lebo my sme to takto nechceli. Toto je ten spôsob, ako sa manažuje Slovenská republika Igorom Matovičom cez facebookové statusy a hlavne, čo je dôležité, že za všetko môže niekto iný a nie Igor Matovič. V tomto prípade sú to policajti, v inom prípade sú to pendleri, pretože sú to štekajúci psi a neviem ešte čo, v ďalšom prípade taxikár z Prievidze, ktorý je takisto zodpovedný, potom sa mu bombasticky ospravedlňuje a namiesto toho uverejňuje, aby riadil naozaj Slovenskú republiku, ako sa patrí, tak uverejňuje statusy o tom, ako si suší ponožky alebo fotí. Dámy a páni, to sa ale nedá ani jednoducho povedať ináč iba takto, to jednoducho ja žasnem, čo môže predseda vlády jednoducho urobiť. Treba povedať jednoznačne, že predseda vlády preferuje skôr aktivity v oblasti politického marketingu a na sociálnych sieťach a prehliada skutočnosť, že ústavnú povinnosť za riadenie štátu má on ako predseda vlády a vláda Slovenskej republiky. K štvrtému bodu, to je k neexistencii ucelenejšej stratégie postupu transformácie spoločnosti a ekonomiky po kríze. Určite sa zhodneme na tom, dámy a páni, že svet sa zmení po
COVID-e-19, Európska únia určite, a súčasťou toho sme aj my. A na toto je potrebné, aby sa reagovalo. Predseda vlády, keď prišiel, tak hovoril, že žiadna stratégia tu nie je, ako bojovať s pandémiami. No to nie je pravda. Tu boli prepracované precízne všetky postupy, ako sa má, ako sa má postupovať, a on hovorí, že stratégiu spracujú, že jednoducho bude k dispozícii. Videli ste niečo? Nie. Namiesto toho len si odkazujú cez médiá, kto vytvorí tzv. ekonomický krízový štáb. Najskôr si ho podpredseda Sulík vytvoril, keď ho mal zvolať, dve hodiny predtým mu premiér Matovič povedal, že nie, kamarát, ty si neotvoríš nejaký ekonomický krízový štáb, ale ja si ho otvorím a budeš rád, keď budeš môcť naň prísť. No takto sa neriadi ekonomika, takto sa neriadi štát, dámy a páni. A nehovoriac o tom, že pomoc, ktorú sľubovali hneď po nástupe, pamätám si tú tlačovku, kde bol minister (kýchnutie v sále), nazdravíčko, minister zdravotníctva Krajčí a pán premiér Igor Matovič, kde hovorili, každý mesiac budeme dávať miliardu eur na záchranu ekonomiky, na ochranu pracovných miest. Aká je realita, dámy a páni? Za štyri mesiace pol miliardy. Za štyri mesiace pol miliardy. To je jedna osmina. Dámy a páni, a čo sa deje? Medzitým nám narastá armáda nezamestnaných. Nespokojní sú podnikatelia nielen malí, ale aj veľkí a nehovorím o ďalších, ktorých som aj spomínal, ktorí už zúfalo museli využiť aj to, že idú blokovať cesty. A ďalší sú trhovníci, ktorí sa aj na mňa obrátili, že prečo by oni nemohli predávať. Prečo ste sa nevenovali im, aby ste im nejaké pravidlá mohli nastaviť? Namiesto toho, že sa venujete facebookovým statusom a, samozrejme, svojim plagiátorským kauzám. Výsledok zatiaľ je taký, dámy a páni, že, čo sa teda čudujem aj súčasnej koalícii, ktorá dokonca dokázala zatlieskať tomu, že budeme mať v tomto roku 12-percentný deficit. Dámy a páni, 
12-percentný deficit. Viete, čo to je? A zatiaľ ale tie peniaze ani nie je cítiť medzi ľuďmi. Nie je cítiť, že im majú pomôcť. Tak načo sú im tie peniaze? Štyridsaťosempercentný dlh sa zvýši na 62. Už sme v sankčných pásmach, za chvíľočku budú prichádzať s novelou zákona o rozpočtovej zodpovednosti, ktorú nám nechceli pomôcť, keď sme chceli investovať do infraštruktúry veľmi významne. Ale teraz budú argumentovať tým, že je COVID a že je to potrebné a neviem ešte čo. Ale pritom majú peniaze aj vďaka dobrej kredibilite predchádzajúcej vlády, požičali si tie peniaze a zároveň budú môcť tie peniaze aj míňať. Dámy a páni, tá posledná časť, o ktorej som naznačoval, že spackaný bruselský summit je takisto vizitkou súčasného predsedu vlády Igora Matoviča, je len ten vrchol toho ľadovca a hlavne predovšetkým jeho integrity v tom, že čo hovoril pred voľbami a čo koná po voľbách. Nedá sa nič iné povedať, že len podľa ovocia poznáte, aký je to strom. A ja si neviem predstaviť, že pri takejto zmene integrity, čo môže Slovenská republika očakávať, čo všetko dokáže prekrútiť a akým spôsobom zneužiť predseda vlády Igor Matovič, keď je v tejto osobnej veci, ktorou je plagiátorstvo, schopný povedať také niečo čo včera, to sa ani nedalo počúvať. Čiže niečo v tej výbave jednoducho má a ja mám veľkú obavu, že, že Slovenská republika na to doplatí. Teraz nejde o neho, on nech si rieši svoje veci, ale tu ide o Slovenskú republiku. O ľudí, ktorí prichádzajú o zamestnanie, o firmy, ktoré pôjdu do krachu, tu ide o naše hospodárstvo a tomu sa má predovšetkým venovať a nie týmto krízam, ktoré majú vo vnútri. A čo je najhoršie, že poslanci vládnej koalície, ktorí rovnako kritizovali rôzne prešľapy a ako napríklad bolo plagiátorstvo v súvislosti vtedajšieho predsedu parlamentu, tak dnes sa tvária, že kvôli tomu my predsa nerozbijeme vládu. Vtedy sa mal rozpadnúť parlament, pomaly aj koalícia, ale oni kvôli tomu nerozbijú vládu. Čiže, dámy a páni, toľko k tomu najdôležitejšiemu a v rozprave som presvedčený, že ešte doplníme ďalšie veci aj predovšetkým o tom summite a ekonomických ukazovateľoch. Dovoľte mi na záver povedať ešte raz, že jednoducho my nemôžeme ináč konať, iba tak, že musíme dať tento návrh, lebo vláda Igora Matoviča je, bohužiaľ, založená na klamstve, na podvádzaní a na nedodržiavaní ani svojich sľubov a je to na úkor voličov, ktorých my musíme ako opozícia v tomto prípade zastávať. Ďakujem vám za pozornosť. (Potlesk.)